钦定古今图书集成/理学汇编/文学典/第061卷 > 毛炳
## 钦定古今图书集成/理学汇编/文学典/第061卷 > 毛炳

按马令《南唐书》本传：“炳，丰城人也。好学，不能自给，因
随里人入庐山，每与诸生曲讲，苟获赀镪，即市酒尽
醉。时彭会好茶，而炳好酒，或嘲之曰：‘彭生说赋茶三
斤，毛氏传经酒半升’。炳闻之，小哂而已。其后或游螺
川诸邑，遇酒即饮，不醉不止。尝宿于酒家，大醉，误坐
炉炭，主人出之，翌日尻痛。炳疑因酒乖忤，遭其笞挞”，
久之乃知。又尝醉于道旁，有里首张谷掖之而起，炳
瞑目曰：“起予者为谁？”对曰：“张谷也。”炳呵之曰：“毛炳不
干于张谷，张谷不学于毛炳。醉者自醉，醒者自醒。醒
醉之道，两者固殊，安用掖为？”复呵之曰：“汝可速去，无
挠予卧。”由是人颇重之，是真全于酒者也。后聚生徒
数十，讲诵于南台山。迨数年，自署于斋壁云：“先生不
在此，千载只空山。”因大醉，一夕卒。有《诗集》传于世。